SKRIFTLIG FORESPØRGSEL E-1511/99

af Mihail Papayannakis (GUE/NGL) til Kommissionen

(1. september 1999)

Om: Opførelse af en losseplads i Komotini kommune

Amtsrådet i Rodopi har besluttet at overdrage et skovområde i regionen Gratini-Stilario-Siderado til Komotini kommune med henblik på opførelse af en losseplads. Utallige beboere i området har protesteret og henvist til, at det pågældende område ligger i umiddelbar nærhed af de lokale landbrugeres tobaksmarker og det vandreservoir, man har planer om at anlægge i området. Sidstnævnte vil forhåbentlig føre til et betydeligt opsving inden for landbruget, dambruget osv., hvilket sikkert ikke vil kunne realiseres, hvis lossepladsen opføres. Lossepladsprojektet finansieres for øvrigt med fællesskabsbevillinger, og de utilfredse beboere har fået meddelelse om, at projektet bør gennemføres hurtigt, hvis disse bevillinger ikke skal gå tabt.

Kan Kommissionen oplyse:

- Om den har kendskab til ovennævnte, og finansieres det pågældende projekt rent faktisk med fællesskabsbevillinger?

- Hvorledes vurderer den misforholdet mellem dette projekt og den nuværende og kommende udvikling af området, som også kan få gavn af andre af Kommissionens allerede finansierede projekter?

- Ville Kommissionen med en konkret foranstaltning bidrage til, at der findes frem til en realistisk løsning på det eksisterende affaldsproblem i området, herunder også genanvendelsesmetoder, hvilket er én af EU's politiske prioriteter?

Svar afgivet på Kommissionens vegne af Margot Wallström

(19. oktober 1999)

Der findes ingen specifikke fællesskabsbestemmelser om placeringen af en losseplads, eller mere generelt udtrykt af et anlæg til behandling eller deponering af affald. I Rådets for nylig vedtagne direktiv 1999/31/EF(1) om deponering af affald er der taget højde for, at en række forskellige aspekter skal tages med i betragtning, for så vidt angår et deponis beliggenhed (bilag I). Men disse bestemmelser omfatter ikke nogen minimal afstand til beboede områder eller andre lignende krav.

Hvor der kan være tale om, at deponiet kommer til at rumme farligt affald, skal der foretages en vurdering af projektets virkninger for miljøet (VVM), inden der gives igangsætningstilladelse hertil (Rådets direktiv 85/337/EØF(2), bilag I, nr. 9). I andre tilfælde kan medlemsstaterne selv træffe afgørelse om, hvorvidt der skal foretages en undersøgelse eller ej.

Placeringen af deponier bør ske i overensstemmelse med de affaldsforvaltningsplaner, medlemsstaterne er forpligtet til at lade udarbejde i medfør af artikel 7 i Rådets direktiv 75/442/EØF om affald(3). Dog er Kommissionen indtil nu aldrig blevet underrettet om, at der er blevet udarbejdet nogen affaldsforvaltningsplan for departmentet Rhodope.

Det pågældende projekt, hvortil de indledende anlægsarbejder allerede skal være i gang, er i dag ikke omfattet af nogen form for samfinansiering over Den Europæiske Fond for Regionaludvikling (EFRU). En række forundersøgelser i forbindelse med det pågældende projekt er dog blevet samfinansieret som led i det operationelle miljøprogram for Grækenland for tidsrummet 1994-99.

Da der er tale om Samhørighedsfonden, har det pågældende lands myndigheder indgivet en officiel anmodning om medfinansiering heraf, og Kommissionen er for øjeblikket i gang med at gennemgå denne.

(1) EFT L 182 af 16.7.1999.

(2) EFT L 175 af 5.7.1985.

(3) EFT L 194 af 25.7.1975.